**Zápisnica z online porady Komisie pre financie a rozpočet v Perneku**

Termín konania: 26. marec 2021

Prítomní: JUDr. Katarína Gombárová, JUDr. Lukáš Chadalík, Mgr. Lukáš Láni, Ivan Kahanec,

 Bc. Zuzana Pallová, Monika Belianska

Program schôdze:

1. Otvorenie schôdze Komisie pre financie a rozpočet
2. Podané žiadosti o dotácie BSK a COOP Jednota
3. Vyhodnotenie Záverečného účtu obce za rok 2020
4. Cintorín a ďalší postup nadobudnutia parcely na jeho vybudovanie
5. Projekt rekonštrukcie požiarnej zbrojnice, ponuka financovania Prima banky
6. Rôzne, diskusia
7. Záver schôdze

**K bodu 1.**

Predsedníčka komisie M. Belianska otvorila poradu a oboznámila diskutujúcich s jej programom.

**K bodu 2.**

Z.Pallová informovala členov  komisie o podaní žiadostí o dotácie na BSK v riadnom termíne, pred schválením sú 2 projekty, Sadbová výsadba a Náučný cykloturistický chodník okolím Perneka. Odborná komisia BSK navrhla projekty podporiť sumou Výsadba - 4700 eur a Cyklotrasa - 8000 eur. Zastupiteľstvo BSK má schvaľovanie dotačnej schémy zaradené do programu na svojom zasadnutí 29.3.2021. Žiadosť o dotáciu vo výzve COOP Jednota bude podaná 31.3. 2021 starostom obce, obec a p. Pallová navrhla projekt Drevenica a Starý lom, Za MŠ a ZŠ vypracovala projekt p. Vangová.

**K bodu 3.**

Na základe návrhu Záverečného účtu za rok 2020, ktorý komisia obdržala od ekonómky obce p. Žáčkovej, M. Belianska zosumarizovala pripomienky jednotlivých členov komisie a predloží ich na plánovanom pracovnom stretnutí p. Žáčkovej a starostovi M. Ledníkovi. Predmetom diskusie boli predovšetkým dlžníci obce na daniach a poplatkoch za odpad, bolo konštatované, že s dlžníkmi sa pracuje aktívnejšie ako tomu bolo v minulosti, časť dlhov sa podarilo znížiť, otvorené zostávajú naďalej pohľadávky po splatnosti a nevymožiteľné nižšie sumy, ktoré bude doporučené obci pre neefektívnosť ich vymáhania odpísať.  Komisia tiež diskutovala možnosť zoznam dlžníkov opäť zverejniť na stránke obce s obsahom v zmysle platnej legislatívy, a teda zákona o ochrane osobných údajov. Pri inkasovaní daní a poplatkov bude obec postupovať v zmysle zákona, dozor a zároveň výpomoc zabezpečí K.Gombárová, ktorá tiež prisľúbila účasť na stretnutí s ekonómkou obce, predpokladaný termín 31.3.2021. M. Belianska kolegov informovala o tom, že obec má pripravené výmery daní za rok 2020, ich distribúciu zabezpečí sčasti elektronicky. Komisia sa dohodla, že výzvy k ich zaplateniu bude opäť žiadať oznámiť občanom prostredníctvom rozhlasu. Na stretnutí na OÚ je zároveň potrebné otvoriť tému potenciálnych príjmov obce ( daň z ubytovania, poplatok za užívanie verejného priestranstva, poplatok za rozvoj, nájom obecného majetku). L. Chadalík sa domnieva, že by mohli byť podpísané nájomné zmluvy, ktoré nie sú zverejnené, navrhol svoj predpoklad overiť a zmluvy prepracovať v zmysle nového VZN o prenájme obecného majetku.

**K bodu 4.**

M. Belianska informovala členov FK o telefonickom rozhovore s perneckým pánom farárom M. Naďom, dôvodom bola nedostatočná informovanosť zo strany vedenia obce o priebehu rokovaní s farnosťou. Po minuloročnom májovom stretnutí vedenia obce s arcidiecéznym úradom sa prestala problematike cintorína venovať pozornosť s tým, že vlastník predmetnej parcely na našu požiadavku na získanie parcely na nový cintorín, reagoval prísľubom dať vypracovať znalecký posudok. Na základe tohto ohodnotenia sa obec rozhodne zvoliť spôsob zámeny pozemkov alebo parcelu odkúpi. M. Belianska obdržala od p. farára informáciu, že tento posudok bol vyhotovený koncom mesiaca august 2020 a táto skutočnosť bola bezprostredne po tom komunikovaná aj starostovi obce M. Ledníkovi, ktorý ju nepostúpil OZ. FK preto navrhuje v dialógu s farou naďalej pokračovať, osloviť p. Naďa a prediskutovať podmienky možnej zámeny alebo odkúpenia parcely. Stretnutie bude iniciovať M. Belianska spolu s poslancom Ľ. Hozlárom.

**K bodu 5.**

Členovia finančnej komisie konštatovali, že otázka financovania projektu rekonštrukcie požiarnej zbrojnice zostáva naďalej otvorená. Ing. Bokes aktuálne monitoruje vývoj cien a OZ predloží nový rozpočet projektu. FK pomenovala viaceré riziká spojené so svojpomocnou výstavbou ako sú záruky, bezpečnosť pracovníkov, dohody o vykonaní práce, poistenie, zodpovednosť za škodu, riziká obce ako zhotoviteľa stavby a zároveň investora. Na základe týchto skutočností M. Belianska navrhla vyžiadať od stavebnej komisie odborné stanovisko a vyzvať Ing. Piruša ako jej predsedu o posúdenie rizík. FK aj naďalej zastáva názor a preferuje financovanie rekonštrukcie z cudzích zdrojov. Ponuka financovania vyžiadaná starostom obce od Prima banky bola vyhodnotená ako výhodná, ponúknutý bol variant istiny vo výške 100 tis. eur, úroková sadzba 0,4% pri úrokovom zaťažení 2700 eur po dobu splácania úveru 10 rokov). Úver poskytnutý za týchto podmienok navrhuje v prípade realizácie projektu použiť.

**K bodu 6.**

Podielové dane za mesiac február dosiahli výšku 26 tis. eur.

JUDr. Gombárová avizovala vypracovanie a predloženie nových Zásad hospodárenia obce, ich schvaľovanie je naplánované na zasadnutí OZ dňa 26.4.2020, materiál aktuálne pripravuje do pripomienkového konania.

JUDr. Chadalík pripomienkoval za obec novelizáciu cestného zákona prostredníctvom ZMOS, schvaľovanie v NR SR je plánované na 2. polovicu apríla 2021, jej účinnosť od 1.5.2021.

Prenájom obecnej parcely p. Gállovej odložený na schválenie na ďalšie OZ komisia navrhuje opäť schváliť a akceptovať vyššiu ponuku.

**K bodu 7.**

Predseda komisie M. Belianska poďakovala prítomným a ukončila online poradu členov Komisie pre financie a rozpočet.

Vypracoval: Monika Belianska

Overil: Lukáš Láni